A Cidade da Cultura celebrará o “Entroido Mareiro” – Galicia 24 Horas
A Cidade da Cultura celebrará o “Entroido Mareiro”
By Redacción on 31 enero, 2018 Comentarios desactivados en A Cidade da Cultura celebrará o “Entroido Mareiro”
A Cidade da Cultura de Galicia celebra o vindeiro 12 de febreiro o seu tradicional Baile de Entroido cunha festa na que mergullarse no mundo do mar con personaxes chegados de todos os recantos dos océanos. Esta actividade estará amenizada cun espectáculo de música ao vivo a cargo de Pablo Díaz e a banda Tic, Tac, Toc e cunha sesión de Fixemberg DJ. Ademais, tanto o luns como o martes de Entroido, o Gaiás acollerá dous obradoiros infantís de fabricación de máscaras con materiais cotiás e de refugallo.
O ‘Baile de Entroido Mareiro’ terá lugar no Museo Centro Gaiás, un edificio que precisamente a moitos visitantes lles lembra á silueta dunha balea e que se erixirá como escenario de excepción para unha festa á que será obrigatorio acudir cun disfrace de temática marítima. O baile, dirixido a públicos de todas as idades a partir dos 3 anos, comezará ás 17:30 cunha sesión de música típica destas datas de carnaval a cargo de Fixemberg DJ. A festa continuará ás 18:30 co espectáculo de música ao vivo de Pablo Díaz e a banda Tic, Tac, Toc, que sen dúbida farán gozar como nunca á cativada da casa na tarde do luns de Entroido.
A temática do Entroido Mareiro do Gaiás tamén estará moi presente nesta actividade e tanto as ilustracións da ‘mitra’ como outros elementos accesorios das máscaras estarán relacionados co mundo do mar. Os obradoiros realizaranse en dúas quendas, o 12 e o 13 de febreiro, en horario de 10:30 a 13:30 horas e as prazas son limitadas.
Tanto para o Baile de Entroido como para os obradoiros, as entradas teñen un prezo de 3€ (+gastos de xestión) e xa están á venda no Museo Centro Gaiás, no web ataquilla.com, venda telefónica (902 504 500) e despachos de billetes de Ataquilla. Ademais, como todas as actividades da Cidade da Cultura, é posible acceder a diferentes descontos e ofertas, que poden consultarse en cidadedacultura.gal.
A Cidade da Cultura celebrará o “Entroido Mareiro” added by Redacción on 31 enero, 2018